 6. Serviciul contabilitate, prestații sociale și achiziții publice

     6.1 Compartimentul prestații sociale
a) întocmește propunerile de angajare a cheltuielilor pentru achitarea transportului interurban și dobânzile la creditele contractate, pentru persoanele cu handicap;
b) verifică facturile privind plata transportului interurban prezentate de operatorii de transport conform  convențiilor încheiate;
c) întocmește și transmite către ANPDPD lucrările de planificare financiară privind necesarul de fonduri pentru plata facilităților persoanelor cu handicap ( transport interurban, decontare carburant și dobânzii la credite );
d) întocmește lunar și transmite Serviciului buget-salarizare din cadrul Direcției Generale de Asistență Socială și Protecția Copilului a Județului Suceava, Nota de fundamentare privind solicitarea de credite bugetare pentru plata facilităților persoanelor cu handicap aflate în sistem familial (transport interurban, decontare carburant și dobânzi) și situația creditelor deschise și neutilizate;
e) primește dosarele privind decontarea plății dobânzilor la creditele contractate de persoanele cu handicap și întocmește documentația pentru plata dobânzilor, în condițiile legii;
f) primește dosarele pentru eliberarea rovignetelor, întocmește situația acestora și o expediază la Direcția de Drumuri și Poduri Iași, distribuind persoanelor în cauză, documentele care atestă eliberarea documentelor;
g) colaborează cu Asociația Nevăzătorilor - Filiala Județeană Suceava, Asociația Surzilor - Filiala Județeană Suceava și Agenția Județeană pentru Plăți și Inspecție Socială Suceava;
h) acordă consultanță persoanelor marginalizate, aflate în situații de risc, persoanelor vârstnice, celor cu handicap, în vederea acordării tuturor drepturilor prevăzute de către actele normative legale;
i) întocmește evidența persoanelor cu handicap menținute în familie;
j) verifică în format fizic dacă dosarele persoanelor cu handicap conțin toate documentele necesare;
k) urmărește și răspunde de alocarea corectă a cuantumul prestațiilor sociale, drepturilor și facilităților acordate persoanelor cu handicap, conform legislației în vigoare, cu respectarea termenului de valabilitate prevăzut de certificatul de încadrare în grad de handicap, document emis de Comisia de evaluare a persoanelor adulte cu handicap Suceava/Comisia pentru Protecția Copilului Suceava;
l) urmărește încadrarea strictă în creditele aprobate pe toate coordonatele clasificației bugetare la capitolul Transferuri din bugetul de stat pentru plata facilităților persoanelor cu handicap;
m) întocmește și transmite lunar, fișierul centralizator cu titularii de prestații sociale conform Legii 448/2006, în aplicația informatică DIAMANT a Ministerului Muncii - Agenția Națională de Plăți și Inspecție Socială.
n) suspendă dreptul la prestațiile sociale în situațiile prevăzute de legislația în vigoare;
o)  asigură transferul dosarului administrativ pentru beneficiarii care și-au stabilit domiciliul sau reședința în altă unitate administrativ-teritorială aflată în raza de competență a altei direcții generale;
p) furnizează lunar către Direcția pentru evidența persoanelor și administrarea bazelor de date – biroul județean Suceava, datele persoanelor beneficiare ale Legii 448/2006 în vederea identificării deceselor;
q) transmite informații către Casa Județeană de Pensii Suceava și Casa de Asigurări de Sănătate Suceava conform protocoalelor încheiate;
r) execută lunar exportul pentru Registrul Electronic Național privind Persoanele cu Handicap (R.E.N.P.H.) și îl transmite către Autoritatea Națională pentru Protecția Drepturilor Persoanelor cu Dizabilități;
s) verifică și primește actele care stau la baza întocmirii dosarelor pentru acordarea drepturilor prevăzute de Legea nr. 448/2006, republicată, cu modificările și completările ulterioare;
ș) primește certificatele și actele privind facilitățile acordate persoanelor cu handicap  aflate în evidența Direcției Generale de Asistență  Socială și Protecția Copilului a Județului Suceava; 
t) acordă facilitățile conform Legii nr.448/2006, republicată, cu modificările și completările ulterioare (bilete transport, adeverințe, decont carburant, card carburant, vouchere carburant etc.) persoanelor cu dizabilități din județul Suceava;
ț) actualizează situațiile cu persoanele cu handicap care beneficiază de legitimații de transport urban.
u) arhivează documentele și gestionează dosarele active specifice compartimentului cu respectarea confidențialității datelor și documentelor;
v) rezolvă orice alte probleme repartizate de conducerea unității în funcție de pregătirea și competența sa.

     6.2 Compartimentul financiar – contabil
a) conduce contabilitatea financiară în partidă dublă și răspunde de ținerea ei la zi;
b) înregistrează în contabilitate, cronologic și sistematic, potrivit planurilor de conturi și normelor metodologice emise de Ministerul Finanțelor Publice, toate operațiunile patrimoniale, în funcție de natura lor, în mod simultan în debitul unor conturi și creditul altor conturi, denumite conturi corespondente;
c) se ocupă cu evidența gestionară, tehnic-operativă ca parte a evidenței economice, contribuie la reflectarea și controlul existenței valorilor materiale și bănești;
d) înregistrează operațiunile patrimoniale în contabilitate, cronologic prin respectarea succesiunii documentelor justificative, după data de întocmire sau de înregistrare în unitate și sistematic în conturi sintetice și analitice, cu ajutorul registrului jurnal și cărții mari;
e) furnizează prin intermediul bilanțului contabil și dările de seamă statistice, informațiile necesare stabilirii patrimoniului național execuției bugetului de stat, precum și întocmirii balanțelor financiare și a bilanțului pe ansamblul economiei naționale pentru Sistemul Conturilor Naționale, precum și raportarea datelor în Sistemul Național de Raportare FOREXEBUG;
f) răspunde de exactitatea datelor furnizate prin balanțele lunare de verificare și prin bilanțurile trimestriale și anuale, pe care le întocmește conform normelor legale;
g) răspunde de completarea conform destinației și în mod ordonat, a registrelor de contabilitate și de păstrarea acestora și a documentelor justificative care stau la baza înregistrărilor în contabilitate precum și reconstituirea în termen de 30 de zile de la constatare a documentelor contabile pierdute, sustrase sau distruse;
h) asigură exercitarea controlului financiar preventiv și supune aprobării conducerii Direcției Generale de Asistență Socială și Protecția Copilului a Județului Suceava numai proiectele de operațiuni care respectă cerințele de legalitate, regularitate și încadrare în limitele angajamentelor bugetare aprobate care poartă viza de control financiar preventiv;
i) asigură evidența sponsorizărilor, donațiilor și fondurilor primite prin contracte de sponsorizare și convenții de colaborare încheiate cu organizații nonguvernamentale sau alte persoane fizice și juridice;
j) asigură întocmirea, circulația și păstrarea documentelor justificative care stau la baza întocmirii notelor contabile;
k)asigură primirea și verificarea extraselor de cont cu documentele însoțitoare privind operațiunile efectuate, exactitatea datelor înscrise în extrase cu cele din documentele însoțitoare;
l) execută plata cheltuielilor ordonanțate în limita creditelor bugetare deschise și neutilizate prin întocmirea ordinelor de plată pentru trezoreria statului pe suport de hârtie și electronic și semnarea acestora;
m) asigură plata la termen a sumelor care constituie obligația instituției față de bugetul de stat, bugetul asigurărilor sociale, bugetele fondurilor speciale și alte obligații față de terți;
n) centralizează zilnic operațiunile ce se fac prin casierie și asigură încasarea la timp a creanțelor și lichidarea obligațiilor de plată;
o) ține evidența gestionară, tehnic-operativă și asigură în cadrul Direcției Generale de Asistență Socială și Protecția Copilului a Județului Suceava, obținerea de date exacte, cantitative și valorice, în orice moment, cu privire la existența și răspândirea valorilor materiale la locurile de depozitare sau la locurile de folosință;
p) asigură controlul gestiunii valorilor materiale în scopul păstrării integrității patrimoniului;
q) asigură baza de date necesară efectuării inventarierii periodice și anuale de furnizarea datelor scriptice pe locuri de depozitare și folosință;
r) asigură evidența contabilă a mijloacelor fixe și a terenurilor precum și calculul amortizărilor;
s)  asigură evidența contabilă a stocurilor scriptice, a obiectelor de inventar și baracamentelor;
ș) asigură întocmirea, circulația și păstrarea documentelor justificative care stau la baza înregistrărilor în evidența gestionară, verifică documentele care stau la baza intrărilor și ieșirilor din patrimoniu și le operează în evidențe;
t) primește lunar de la toate centrele din teritoriu, prin persoana cu atribuții în domeniul evidenței gestionare a patrimoniului, notele contabile privind mișcările de mijloace fixe, materiale, alimente, medicamente, combustibil, piese de schimb, furaje, pe structura bugetară, pe furnizori și surse de finanțare;
ț) propune măsurile necesare pentru aplicarea corectă a reglementărilor în domeniul financiar contabil, a contabilității de gestiune și evidenței patrimoniului;
u) participă la organizarea și perfecționarea sistemului informațional, aplică măsurile de raționalizare și simplificare a lucrărilor de evidență contabilă și de automatizare a prelucrării datelor;
v) asigură respectarea legalității privind întocmirea și valorificarea tuturor documentelor financiar-contabile, de gestiune și evidența patrimoniului, verificate pentru aprobare pe cale ierarhică la conducătorii unității;
x) asigură confidențialitatea datelor pe care le gestionează la nivelul serviciului, care nu sunt destinate publicității prin mass-media;
y) în îndeplinirea atribuțiilor ce îi revin conlucrează cu toate serviciile și compartimentele de specialitate din cadrul Direcției Generale de Asistență Socială și Protecția Copilului a Județului Suceava.

     6.3 Compartimentul achiziții publice și contractare servicii sociale
a) gestionează activitatea de achiziții publice și elaborează programul anual al achizițiilor publice pe baza necesităților și priorităților identificate la nivelul instituției, în funcție de fondurile aprobate și de posibilitățile de atragere a altor fonduri;
b) elaborează documentația de atribuire sau în cazul organizării unui concurs de soluții, a documentației de concurs, în colaborare cu serviciile sau compartimentele care relevă necesitatea și oportunitatea achiziției, în funcție de complexitatea problemelor care urmează să fie rezolvate în contextul aplicării procedurii de atribuire;
c) realizează punerea în corespondență cu sistemul de grupare și codificare utilizat în Vocabularul comun al achizițiilor publice (CPV), a produselor, serviciilor și lucrărilor ce fac obiectul contractelor de achiziție publică;
d) îndeplinește obligațiile referitoare la publicitate, astfel cum sunt acestea prevăzute în Legea nr. 98/2016 privind achizițiile publice, cu modificările și completările ulterioare și în Normele metodologice de aplicare aprobate prin Hotărârea Guvernului nr. 395/2016, cu modificările și completările ulterioare;
e) propune componența comisiilor de evaluare pentru fiecare contract care urmează a fi atribuit;
f) elaborează strategiile de contractare și notele justificative în funcție de procedura de atribuire propusă pentru a fi aplicată, cu aprobarea conducătorului instituției și cu avizul compartimentului juridic;
g) asigură activitatea de informare și de publicare privind pregătirea și organizarea licitațiilor, obiectul acestora, organizatorii, termenele, precum și alte informații care să edifice respectarea principiilor care stau la baza atribuirii contractelor de achiziții publice;
h) răspunde în mod clar, complet și fără ambiguități la solicitările de clarificări;
i) asigură aplicarea și finalizarea procedurilor de atribuire, pe baza proceselor-verbale și a hotărârilor comisiei de evaluare, prin încheierea contractelor de achiziție publică;
j) verifică respectarea legalității și regularității specifice procedurii de achiziție publică;
k) verifică, urmărește și controlează derularea contractelor de achiziție publică, colaborând cu serviciile și compartimentele de specialitate pentru rezolvarea problemelor legate de derularea contractelor încheiate; 
l) urmărește și asigură respectarea prevederilor legate, la desfășurarea procedurilor privind păstrarea confidențialității documentelor de licitație și a securității acestora;
m) elaborează împreună cu Serviciul juridic, contencios și resurse umane și transmite la Consiliul Național de Soluționare a Contestațiilor punctul de vedere al autorității contractante în cazul existenței unei contestații, duce la îndeplinire măsurile impuse Autorității contractante de către Consiliul Național de Soluționare a Contestațiilor;
n) asigură constituirea și păstrarea dosarului achiziției, document cu caracter public;
o) operează modificări sau completări ulterioare în programul anual al achizițiilor, când situația o  impune, cu aprobarea conducătorului instituției și avizul compartimentului financiar contabil;
p) întocmește și transmite către Autoritatea Națională pentru Achiziții situații și rapoarte privind contractele atribuite, în format electronic, la termenele și datele stabilite de lege;
r) participă la întocmirea proiectelor de acte administrative pentru reglementarea activităților date în competența serviciului;
s) asigură arhivarea documentelor repartizate, produse și gestionate, conform actelor normative în vigoare;
ș) asigură completarea și actualizarea formularelor de integritate aferente procedurilor de atribuire a contractelor de achiziție publică derulate;
t) asigură rezolvarea cererilor, reclamațiilor, sesizărilor, petițiilor repartizate spre soluționare, cu respectarea prevederilor legale și a termenului de răspuns.
